
Podpredseda vlády Slovenskej republiky pre investície a informatizáciu predkladá na rokovanie vlády Slovenskej republiky Návrh postupu vnútroštátnej implementácie Agendy 2030. Účelom materiálu je vytvoriť podmienky pre vnútroštátnu implementáciu Agendy 2030 pre udržateľný rozvoj (ďalej len „Agenda 2030“) a jej 17 cieľov udržateľného rozvoja, ktoré boli prijaté na pôde Organizácie Spojených národov v septembri 2015. Materiál nadväzuje na Programové vyhlásenie vlády SR na roky 2016-2020, podľa ktorého bude vláda SR vytvárať alebo posilňovať vhodné inštitucionálne rámce pre národnú implementáciu Agendy 2030. Priamym podnetom pre vypracovanie materiálu je uznesenie vlády SR č. 111 z 1. marca 2017, ktorým vláda SR schválila návrh Cestovnej mapy k Národnému infraštruktúrnemu plánu na roky 2018 – 2030:
(B.3.) Vláda SR ukladá podpredsedovi vlády SR pre investície a informatizáciu predložiť na rokovanie vlády SR „Návrh postupu vnútroštátnej implementácie Agendy 2030“.
V súlade s predmetným uznesením navrhovaný dokument predstavuje postup, ktorým Slovenská republika plánuje prispieť k implementácii Agendy 2030 na vnútroštátnej úrovni. Implementácia Agendy 2030 je možná výlučne prostredníctvom jej integrácie do všetkých verejných politík. S prihliadnutím na špecifiká slovenského prostredia, ako aj najlepšiu medzinárodnú prax a poznatky Organizácie pre hospodársku spoluprácu a rozvoj (OECD), materiál predstavuje návrh implementačného rámca, ktorý zastreší všetky otázky súvisiace s Agendou 2030 ako aj udržateľným rozvojom na národnej úrovni.
V zmysle uvedeného prístupu bude Agenda 2030 vo vnútroštátnych podmienkach implementovaná prostredníctvom nasledujúcich krokov. V rámci konzultatívneho procesu zahrňujúceho vládu, samosprávy a odbornú verejnosť budú určené národné priority implementácie Agendy 2030, ktoré budú predložené vláde SR na schválenie do 31. mája 2018. K jednotlivým národným prioritám budú priradené merateľné strategické ciele, príslušné národné indikátory a relevantné implementačné materiály a nástroje rezortov.
Efektívna a úspešná implementácia Agendy 2030 si vyžaduje zainteresovanosť širokej škály aktérov, vrátane štátneho, súkromného, akademického a mimovládneho sektora, ako aj širokej verejnosti. Zásadné je aj nastavenie funkčného mechanizmu financovania cieľov udržateľného rozvoja. Kontinuitu a dôraz na výsledky pri implementácii Agendy 2030 zabezpečí pravidelné monitorovanie v dvojročných periódach, kým hodnotenie dosiahnutých výsledkov na konci každého vládneho cyklu posilní zodpovednosť vlády SR za naplnenie cieľov udržateľného rozvoja zo strany Slovenskej republiky. Monitorovanie tvorí predpoklad aj pre vykazovanie výsledkov SR v implementácii Agendy 2030 na pôde OSN. Ambíciou je uskutočniť prvú dobrovoľnú prezentáciu výsledkov SR v júli 2018.
Predkladaný materiál v neposlednom rade navrhuje vytvorenie nového inštitucionálneho rámca pre implementáciu Agendy 2030, ktorý integruje všetkých relevantných aktérov a dáva priestor na vyjadrenie rôznym zložkám spoločnosti. Závažnosť agendy udržateľného rozvoja si okrem zainteresovania širokej škály expertov zo štátnej, akademickej aj súkromnej sféry vyžaduje aj vysokú úroveň angažovanosti zo strany politických predstaviteľov. Z toho dôvodu materiál navrhuje vytvorenie Rady vlády pre Agendu 2030 ako koordinačného orgánu integrujúceho všetky dimenzie udržateľného rozvoja.
Materiál je predkladaný na rokovanie vlády Slovenskej republiky bez rozporov.
